Morten Bødskov (S), 2004-04-15:
Beslutningsforslaget er en opfølgning på debatten om et tidligere beslutningsforslag fra Enhedslisten - jeg tror det hed B 104 - om styrkelse af borgernes retsstilling.
I dag er der desværre alt for mange eksempler på, at almindelige mennesker populært sagt kommer i klemme i systemet, og desværre, må vi sige, er eksemplerne ikke sjældne i det offentlige system.
Den måde, vi har valgt at indrette vores civile retspleje på i dag, mener vi også fra Socialdemokratiets side kan konflikte med grundlæggende retsprincipper.
Helt overordnet er det for Socialdemokratiet for det første afgørende, at vores domstole er tilgængelige for alle, og at vi derfor alle har retten til at få afprøvet en sags retfærdighed, for det andet, at sagen får en forsvarlig behandling og løses inden for en rimelig tid, og for det tredje, at omkostningerne ved at føre en retssag for domstolene er acceptable.
Enhedslisten skal derfor også som sidst, da vi diskuterede det, have tak for at rejse denne her debat.
Det er afgørende, at vi hele tiden er opmærksomme på, hvor og hvordan vi kan styrke borgernes retssikkerhed.
Som forslagsstillerne også bemærker i beslutningsforslaget, er Retsplejerådets betænkning om det her emne netop nu i høring.
Det var den daværende SR-regering, der jo som bekendt bad Retsplejerådet afgive den her betænkning om bl.a. retsafgifter og fri proces. Vi deler i Socialdemokratiet Retsplejerådets principielle overvejelser om udformningen af retsplejereglerne, men vi mener samtidig også, at vi, når vi nu har sat udvalget i gang med dets arbejde, i respekt for arbejdet må afvente resultatet af den høringsrunde, der foreligger, før det er muligt at danne sig et fuldstændigt overblik over de forslag, der stilles, og ikke mindst deres konsekvenser.
Så forventer vi - og vi er faktisk tilfredse med, at justitsministeren har været så klar i mælet - at der, når høringsrunden er færdig og afsluttet, vil komme et forslag
fra regeringen, som det er muligt at tage stilling til, og det vil jo så indgå i debatten op til forslag til finanslov for 2005.
Det skal dog ikke afholde os fra her at gøre et par principielle bemærkninger som opvarmning til en forhåbentlig god debat om det her meget afgørende spørgsmål.
Vi mener som sagt, at der på det her område med den måde, det er indrettet på i dag, er problemer.
Vi mener grundlæggende fra Socialdemokratiets side, at det skal være hurtigt, nemt og billigt for os som borgere at føre en sag eksempelvis mod det offentlige, og her er der i bredere forstand to områder, der skaber problemer: for det første retsafgiften og for det andet adgangen til at få tilkendt fri proces.
Socialdemokratiet er klar til at se på ændringer af begge, dvs. både retsafgiften og adgangen til fri proces.
Vi mener som sagt, at det skal være hurtigt, nemt og billigt at føre sin sag.
Det er dog værd at være opmærksom på, at retsafgifter, som Retsplejerådet også har været fremme med på et tidligere tidspunkt, jo tjener et formål: Det at have retsafgifter eller gebyrer, om man vil, af en vis størrelse er en beskyttelse mod helt urimelige sagsanlæg, det beskytter også mod en oppustning af sagsgenstanden, og dertil kommer, at størrelsen af retsafgiften som sagt kan begrænse antallet af urimelige sager og motivere til, at sagerne løses i fælles overensstemmelse eller et helt andet sted.
Som vi har været inde på tidligere i dag, er problemet, at det helt andet sted ikke findes i dag.
Derfor vil vi også fra Socialdemokratiets side benytte lejligheden her til igen at slå et slag for vores tidligere diskuterede småsagsproces, hvor vi eventuelt kan gå så langt, at vi samler de her spørgsmål under en egentlig småsagsdomstol.
Som sagt er Socialdemokratiet meget positiv over for intentionerne i Enhedslistens forslag. Der er ikke nogen som helst tvivl om, at den måde, vi har indrettet det på i dag, og den størrelse, afgifterne har, giver problemer og grundlæggende sætter spørgsmålstegn ved mulighederne for at få prøvet sin sag ved domstolene.
Vi er enige i, at der skal ske noget.
Vi finder det som sagt meget tilfredsstillende, at justitsministeren allerede har tilkendegivet, at spørgsmålet vil indgå i forhandlingerne om den kommende finanslov.
Der er ingen tvivl om, at der skal ske noget.
Vi mener som sagt også, at på området her er det ikke bare det her spørgsmål, det er nødvendigt at få set på.
Vi mener som sagt, at vi i respekt for processen, som den tidligere SR-regering satte i gang, nødvendigvis må afvente høringsrunden, og vi mener også, at spørgsmålet om en småsagsproces under en eller anden form også fortjener at blive en del af diskussionen på det her område.